Унагъуэ лъэщ фыхъуну
Ди хэкуэгъу пщащэ Джэдгъэф Маринэ Анатолэ и пхъумрэ Иорданием щыщ ди лъэпкъэгъу щIалэ Пщыгубжь Нартрэ я насып зы ящIри, унагъуэ дахэ яухуащ.
Маринэ КъБР-м Печатымрэ цIыхубэ коммуникацэхэмкIэ и къэрал комитетым и лэжьакIуэщ, республикэм и ЩIалэгъуалэ правительствэм граждан институтхэмрэ лъэпкъ IуэхухэмкIэ и министрщ, Налшык къалэ администрацэм дэлажьэ ЩIалэгъуалэ советым, жылагъуэ зэгухьэныгъэ зыбжанэм хэтщ. КъБКъУ-м ФилологиемкIэ и институтым инджылызыбзэмкIэ и къудамэр къэзыуха Джэдгъэфым Къубатий Борис и «Лечебные блюда и напитки адыгс-кой (черкесской) кухни» зыфIища и тхылъым инджылызыбзэкIэ къыщыхьа Iыхьэр игъэхьэзыращ, narodkbr.ru интернет-хэщIапIэр егъэлажьэ, а псом къыдэкIуэу адыгэ пщащэ IэпэIэсэщ — арджэн щIынми дыщэидэми фIы дыдэу хозагъэ.
Пщыгубжь Нарт Иорданием щылажьэ IуэхущIапIэ иным проектхэр гъэ- зэщIэнымкIэ и менеджерщ.
ЗэгурыIуэрэ лъагъуныгъэрэ, хабзэрэ нэмысрэ щызекIуэ, сабий дыхьэшх макъыр жьгъырууэ щыIу, зи жьэгур мыужьых унагъуэ лъэщ фыхъуну, фи насыпыр щызу гъащIэ дахэ зэдефхьэкIыну псэуэгъу зэхуэхъуа ныбжьыщIитIым дынывохъуэхъу!
Хэкурыс пщащэмрэ хэхэс гъащIэр зи натIэ хъуа щIалэмрэ яухуа унагъуэщIэм Иорданием щыпсэу адыгэхэмрэ республикэм исхэмрэ я зэпыщIэныгъэр нэхъ быдэ ищIыну дыщогугъ.
Дунейпсо Адыгэ Хасэ,
«Адыгэ псалъэ» газет,
Къэбэрдей Адыгэ Хасэ,
ЩоджэнцIыкIу Алий и цIэр зезыхьэ псапащIэ фонд.
